Polisievrou skiet eie baba, baba se pa en haarself | Netwerk24
Polisievrou skiet eie baba, baba se pa en haarself
15 Februarie 2021 10:16
'n Polisiekonstabel (28) het Saterdag haar vyf maande oue babadogtertjie, die baba se pa en haarself doodgeskiet.
Brig. Leonard Hlathi, polisiewoordvoerder in Mpumalanga, sê in 'n mediaverklaring die voorval het in Embalenhle naby Secunda plaasgevind. Die polisie het nie die name van die konstabel en haar 33-jarige vriend bekend gemaak nie.
"Die polisie en mediese personeel is van die voorval in kennis gestel," sê Hlathi. "Toe hulle op die toneel kom, was die vrou reeds dood. Haar baba en die man is na 'n nabygeleë kliniek geneem, waar die man dood is. Die babadogtertjie is gestabiliseer en na 'n hospitaal geneem, maar sy is ook later dood."
Die polisie ondersoek twee moordsake en doen ook 'n geregtelike doodsondersoek.
Lt.genl. Mondli Zuma, polisiekommissaris in Mpumalanga, het 'n beroep op lede in die provinsie gedoen om hulp te soek wanneer hulle gesinsprobleme het, pleks daarvan om kwessies soos depressie self te probeer oplos.
"Tragiese voorvalle soos hierdie een kan voorkom word indien die betrokke partye professionele hulp kry."
Zuma sê die polisie het 'n gratis werknemerbystandsprogram waar lede hulp vir geestesgesondheidsprobleme kan kry.